5 mense beseer toe gassilinder in deftige hotel ontplofArgieffoto Vyf mense het Sondagmiddag geringe tot matige beserings opgedoen toe ’n gassilinder in ’n restaurant se kombuis in Ballito aan die KwaZulu-Natalse Noordkus ontplof het. Shawn Herbst, woordvoerder van Netcare911, het gesê paramedici het hulle Sondag net na 14:00 na die Coco de Mer-hotel by Compensation Beach-weg in Ballito gehaas, nadat hulle gerugte van ’n ontploffing in die hotel se restaurant Fiamma Grill ontvang het. Vyf mense, drie mans en twee vroue, het geringe tot matige brandwonde aan hulle gesig, rug en hande opgedoen toe die gassilinder ontplof het. “Die mense is op die toneel behandel en gestabiliseer voordat hulle na ’n nabygeleë hospitaal geneem is vir verdere behandeling,” sê Herbst. Die ontploffing het groot skade aan die restaurant se kombuis aangerig. Die presiese omstandighede rondom die voorval is nog nie bekend nie. Brandweerdienste en die polisie is dadelik na die toneel ontbied. Die polisie is steeds besig om die voorval te ondersoek.